钦定古今图书集成/明伦汇编/闺媛典/第009卷 > 《拟古四首》前人
## 钦定古今图书集成/明伦汇编/闺媛典/第009卷 > 《拟古四首》前人

青天何历历，明星白如石。黄姑与织女，相去不盈尺。
银河无鹊桥，非时将安适。闺人理纨素，游子悲行役。
瓶冰知冬寒，霜露欺远客。客似秋叶飞，飘飖不言归。
别后罗带长，愁宽去时衣。乘月托宵梦，因之寄金微。
高楼入青天，下有白玉堂。明月看欲堕，当窗悬清光。
遥夜一美人，罗衣沾秋霜。含情弄柔瑟，弹作陌上桑。
弦声何激烈，风卷绕飞梁。行人皆踯躅，栖鸟去回翔但写妾意苦，莫辞此曲伤。愿逢同心者，飞作两鸳鸯。
涉江弄秋水，爱此荷花鲜。攀荷弄其珠，荡漾不成圆。
佳期彩云重，欲赠隔远天。相思无由见，怅望凉风前。
去去复去去，辞君还忆君。汉水既殊流，楚山亦此分。
人生难称意，岂得长为群。越燕喜海日，燕鸿思朔云。
别久容华晚，琅玕不能饭。日落知天昏，梦长觉道远。
望夫登高山，化石竟不返。